SK Úradný vestník Európskej únie C 155/11

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 155/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ORIEL SEA MINERALS“

EÚ č.: IE-PDO-0005-01319 – 26.2.2015

CHZO ( ) CHOP ( X )

1. Názov

„Oriel Sea Minerals“.

2. Členský štát alebo tretia krajina

Írsko.

3. Opis poľnohospodárskeho výrobku alebo potraviny

3.1. Druh výrobku

Trieda 2.6. Soľ.

3.2. Opis výrobku, na ktorý sa vzťahuje názov uvedený v bode 1

Názov Oriel Sea Minerals označuje koncentrované morské minerálne soli v tekutej forme, ktoré sa získavajú v zálive prístavu Port Oriel, Clogherhead, Drogheda, grófstvo Louth, Írsko. Ide o koncentrovanú zmes makrominerálov a stopových prvkov vo forme čírej (podľa obdobia v roku, v ktorom sa získava, niekedy aj žltkastej) a mierne viskóznej kvapaliny. Táto zmes neobsahuje žiadne prísady. Na dotyk aj na vzhľad je olejnatá, hoci sa v nej nenachádzajú žiadne oleje. Viskozita morských minerálov meraná pri teplote 25 stupňov a otáčkach vretena 50 ot/min (± 10 %) sa pohybuje od 4,00 do 5,15 mPa.s. Keďže tekutá forma obsahuje minerály v koncentrovanej podobe, možno ich riediť vo väčšine nápojov, štiav alebo v čistej vode podľa potreby v pomere 100:1 až 1 000:1.

Tekutá forma spôsobuje, že minerály a stopové prvky sú v elementárnom ionizovanom stave (teda predtým, než ich naviažu ligandy, ako sú sulfáty, citráty, oxidy atď.). Spoločnosť Oriel používa systém, ktorý na získavanie týchto minerálov umožňuje zhromažďovať morskú vodu a zahusťovať ju.

Pri užívaní v koncentrovanom stave majú minerály výraznú chuť minerálnej soli, po zriedení vodou, šťavou alebo iným nápojom v správnom pomere sa však rozptýlia a nezanechávajú takmer žiadnu pachuť. Výrobok Oriel Sea Minerals predstavuje vynikajúci výživový doplnok, ktorý zabezpečuje prísun minerálov do tela v dokonalej rovnováhe a pomere, a to prostredníctvom vody alebo tekutiny, ktorá zvyšuje účinnosť vstrebávania minerálov a nutričný úžitok z nich.

Osvedčenie o analýze výrobku Oriel Sea Minerals. Hodnoty výrobku Oriel Sea Minerals sa môžu odlišovať o ± 104 % od hodnôt uvedených v tejto tabuľke:

Analýza výrobku Oriel Sea Minerals Metóda testovania: ICP MS Oriel Sea Minerals ml/l H2O voda menej ako 58 hmotnostných percent Mg horčík menej ako 60 ml/l Na sodík menej ako 23 ml/l K draslík menej ako 20 ml/l B bór menej ako 200 ml/l Ca vápnik menej ako 70 ml/l Ni nikel menej ako 2,31 ml/l Cu meď menej ako 1,45 ml/l Sr stroncium menej ako 1,21 ml/l Mo molybdén menej ako 0,5 ml/l Fe železo menej ako 0,5 ml/l Zn zinok menej ako 0,5 ml/l Al hliník menej ako 0,5 ml/l Mn mangán menej ako 0,23 ml/l Cd kadmium stopové množstvo Cr chróm stopové množstvo Se selén stopové množstvo Pb olovo stopové množstvo Co kobalt stopové množstvo Tl tálium stopové množstvo Be berýlium stopové množstvo

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Morské minerály získavané prirodzene z Írskeho mora.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy výroby a technologického procesu:

Všetky procesy získavania, odparovania, separácie a kryštalizácie sa vykonávajú vo vymedzenej zemepisnej oblasti v kontrolovaných a monitorovaných podmienkach, aby sa zabezpečila jednotnosť finálnych výrobkov. K týmto procesom patria:

— čerpanie a filtrácia morskej vody cez filtračný systém,

— zahustenie soľanky v uzavretom tlakovom systéme a následné odstránenie väčšiny morskej soli,

— zahustenie morských minerálov vo vysokotlakovom systéme,

— získavanie koncentrovaných morských minerálov.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Prístav Port Oriel, Clogherhead, sa nachádza na severozápadnej strane výbežku Clogher Head, ktorý zasahuje do hlbokých morských úžin. Špecifická vymedzená oblasť sa rozprestiera od najjužnejšieho cípu výbežku Clogher Head so súradnicami 53.79497 severnej zemepisnej šírky, –6.21778 západnej zemepisnej dĺžky (53°47′42″ severnej zemepisnej šírky, 6°13′04″ západnej zemepisnej dĺžky) až po severný cíp výbežku Dunany Point so súradnicami 53.86144 severnej zemepisnej šírky, –6.23838 západnej zemepisnej dĺžky (53°51′41″ severnej zemepisnej šírky, 6°14′18″ západnej zemepisnej dĺžky). Vo vzdialenosti 5 námorných míľ sa v zálive Dundalk Bay nachádzajú klasifikované produkčné oblasti živých lastúrnikov vymedzené írskym úradom pre ochranu morského rybolovu (Sea Fisheries Protection Authority) v roku 2013 s kódom oblasti LH-DB-DB.

5. Súvislosť so zemepisnou oblasťou

Pôvod morských minerálov sa prejavuje v ich charakteristickom pomere, vyváženosti, chuti a vzhľade. Rovnako, ako na hrozno vplýva charakter územia, kde sa rodí, ako aj jeho klimatické podmienky, aj na morské minerály Oriel Sea Minerals pôsobia hlbokomorské vodné prúdy, čistota, obsah minerálov a čírosť vôd v tejto lokalite a proces používaný na dosahovanie, zachovanie a zušľachtenie týchto vlastností.

Získavanie morskej soli v tejto oblasti má stáročnú tradíciu. Vo vestníku grófstva Louth pre archeológiu a históriu (County Louth Archaelogical & Historical Journal) sa v tejto súvislosti uvádza: „28. januára 1667 vikomt Dungannon prenajal pozemok ležiaci blízko mesta Carlingford plukovníkovi Cookovi z Chiswicku v Middlesexe, ktorý tam ako výrobca soli mal postaviť solivary.“ Stáročia bol prístav Port Oriel synonymom vôd oplývajúcich rybami, v ktorých domáci obyvatelia lovili hlbokomorské ryby priamo z útesov a z prístavu. Soľ bola nenahraditeľnou prísadou pri konzervovaní rýb vyložených v prístave na spotrebu, skladovanie a následnú prepravu na trh. (Na mape z roku 1797 bol v blízkosti Newry Street zaznačený solivar, pričom záznam obsahoval aj údaje z miestnych zdrojov, ktoré opisujú soľné priepuste.)

Golfský prúd obmýva západné pobrežie Írska a keď narazí na chladnejšie vody Nórskeho mora, otočí sa okolo severného a severovýchodného výbežku a mieri na svoje konečné miesto určenia, ktoré sa nachádza päť míľ od zálivu pri prístave Port Oriel. V tomto bode sa prúd zastaví, pretože sa stretáva so silným prúdom z ústia rieky Boyne (druhá najväčšia rieka Írska).

Port Oriel sa nachádza na severozápadnej strane výbežku Clogher Head, ktorý zasahuje priamo do hlbokých morských úžin. Testy preukázali, že salinita v týchto vodách je porovnateľná so salinitou, ktorá je typická pre hlbokomorské vody. Táto vysoká salinita sa dáva do súvislosti s nezvyčajným hlbokomorským prúdením Golfského prúdu v tejto oblasti. Analýzy vody pri prístave Port Oriel vykazujú stabilné hodnoty obsahu soli na úrovni 3,5 % až 3,6 %, čo zodpovedá hlbším vodám.

Írsky námorný inštitút (Marine Institute of Ireland) po mnohé roky sústavne zaraďuje vody prístavu do triedy A medzinárodnej klasifikácie International Shellfish Quality, čím potvrdzuje, že ide o najčistejšiu morskú vodu. Zber slávok, lastúrnikov, krabov, homárov a solien je dynamicky sa rozvíjajúcim odvetvím podnikania v zálive prístavu Port Oriel, ako aj v jeho okolí a bohatý výskyt kôrovcov takisto prispieva k mimoriadnej kvalite vody a vysokému obsahu minerálov v nej. Tento región patrí medzi klasifikované produkčné oblasti živých lastúrnikov zálivu Dundalk Bay s kódom oblasti LH-DB-DB vymedzené v roku 2014 írskym úrad pre ochranu morského rybolovu (Sea Fisheries Protection Authority) pre lastúrniky a soleny.

Kvalitatívne vlastnosti minerálov Oriel Sea Minerals priamo súvisia s nezvyčajnými hlbokomorskými prúdmi v tejto zemepisnej oblasti, s vysokým obsahom minerálov, aký sa v takýchto plytkých vodách zvyčajne nenachádza, a s vetvami Golfského prúdu, ktoré obtekajú okolo severného pobrežia Írska a vtekajú do väčšieho zálivu Dundalk Bay a následne do zálivu prístavu Port Oriel, ako aj s prílivom a odlivom v týchto vodách. Táto voda mimoriadnej kvality a s vysokým obsahom minerálov sa potom zbiera a zušľachťuje v priebehu použitého procesu, počas ktorého neprichádza do styku so vzduchom, zemou ani nie je vystavená zásahu človeka, až kým sa z nej nevyrobí koncentrovaná zmes bohatá na minerály.

Zhrnutie:

Pôvod získaných morských minerálov sa prejavuje v ich vlastnostiach s priamou väzbou na salinitu, kvalitu a hustotu minerálov vo vode tohto regiónu. To sa odráža v pomere, vyváženosti, kvalite a čistote minerálov obsiahnutých vo výrobku Oriel Sea Minerals.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agriculture.gov.ie/gi/pdopgitsg-protectedfoodnames/products/

(1) Ú. v. EÚ L 343, 14.12.2012, s. 1.